《寄题紫府普照寺满上人桃花轩》
宋代·释德洪

武陵源深并溪入，无数桃花闹春色。水面红云欲崩坏，波间烂锦光相射。

昔人误行偶见之，归来醉眼眩红碧。秦时鸡犬不闻声，但觉晓窗烟雾白。

那知紫府亦仙源，此华万树烧晴川。少年苾刍谁教汝，照花作意开幽轩。

灵云说悟被花笑，南泉欺客花不言。何如睡足无一事，倚栏红雨春风颠。

愁来想见故山路，未归先作山中篇。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。